Petras Masiulis (1969)

Petras Masiulis (g. 1969 m. rugpjūčio 6 d. Vilniuje) –  Lietuvos verslo vadybininkas, buvęs bendrovės „Colgate-Palmolive“ rinkodaros vadovas Baltijos šalims, telekomunikacijų bendrovės „Tele2“ generalinis direktorius.

Biografija 

P. Masiulis mokėsi Vilniaus Salomėjos Nėries gimnazijoje. Vėliau Vilniaus universiteto Ekonomikos fakultete bei Tarptautinių santykių ir politikos mokslų institute jis įgijo ekonomikos ir tarptautinių santykių magistro laipsnius, o Danijos Aalborgo universitete apsigynė tarptautinio verslo (MBA) magistro laipsnį.

1996 m. baigęs studijas, karjerą pradėjo tarptautinėje bendrovėje „Colgate-Palmolive“. Čia ketverius metus ėjo produktų vadovo Baltijos šalims pareigas, o 2000-2002 m. buvo šios kompanijos rinkodaros vadovas Baltijos šalims. 

Nuo 2003 m. iki dabar eina telekomunikacijų bendrovės „Tele2“ generalinio direktoriaus Lietuvoje pareigas. Vadovaujant P. Masiuliui, „Tele2“ tapo didžiausia ir pelningiausia Lietuvos mobiliojo ryšio įmone. Tai – vienintelė mobiliojo ryšio bendrovė Europoje, Šiaurės ir Pietų Amerikoje, iš paskutinės vietos rinkoje išsiveržusi į pirmąją.

2016 m. „Tele2“ grupės valdyba P. Masiulį paskyrė vadovauti „Tele2“ veiklai Baltijos šalių regione.

2017 m.  P. Masiulis baigė verslo administravimo studijas aukščiausio lygio vadovams tarptautinėse „Insead“ir „Wharton“ verslo mokyklose, o 2019 m. „IESE“ verslo mokykloje.

Šeima 

P. Masiulio mama – Janina Masiulienė, advokatė, tėvas – Tadas Masiulis, fizikas ir matematikas. Brolis dvynys – Rokas Masiulis, buvęs Lietuvos susisiekimo ministras, nuo 2020 m. vasario 9 d. eina Lietuvos elektros perdavimo sistemos operatorės „Litgrid“ vadovo pareigas.

P. Masiulis su žmona Alanta turi keturis vaikus: Gabrielių, Mykolą, Mariją ir Margaritą Mariją.

Apdovanojimai

2021 m. P. Masiulis pelnė dienraščio „Verslo žinios“ skaitytojų „Metų CEO“ titulą
2020 m. „PR Impact Awards 2020“  apdovanojimuose P. Masiulis buvo pripažintas „Verslo nuomonės lyderiu 2020“.
2019 m. P. Masiulis pelnė dienraščio „Verslo žinios“ skaitytojų „Metų CEO“ titulą .
2017 m. dienraščio „Verslo žinios“ kartu su banku „Nordea“ rengiamuose rinkimuose „Lietuvos verslo lyderiai 2016“ komisijos ir internautų balsavimu P. Masiulis pelnė „Metų CEO“ apdovanojimą.
2016 m. dienraščio „Verslo žinios“ kartu su banku „Nordea“ rengiamuose rinkimuose P. Masiulis pelnė daugiausiai žiniasklaidos dėmesio 2015-aisiais sulaukusio CEO nominacijos apdovanojimą.
2016 m. dienraščio „Verslo žinios“ kartu su banku „Nordea“ rengiamuose rinkimuose vz.lt portalo skaitytojai P. Masiulį išrinko 2015-ųjų „Metų vadovu“. 
2014 m. savaitraščio „Veidas“ surengtuose ir Lietuvos Respublikos Prezidentūroje vykusiuose apdovanojimuose P. Masiulis buvo išrinktas „2013 metų vadovu“.

Šaltiniai 

Lietuvos vadybininkai